26 Ionawr 2017

|  |  |
| --- | --- |
| **Teitl y Papur** | Diweddariad Lles, Iechyd a Diogelwch – y wybodaeth ddiweddaraf am faterion a godwyd ers cyfarfod y bwrdd ym mis Rhagfyr |
| **Cyfeirnod y Papur:** |  |
| **Noddir y Papur gan:** | Ashleigh Dunn |
| **Cyflwynir y Papur gan:** | Emyr Roberts |

|  |  |
| --- | --- |
| **Diben y Papur:** | Craffu |
| **Argymhelliad:** | Nodi materion a chynnydd a wnaed hyd yn hyn |

|  |  |
| --- | --- |
| **Effaith:**Noder – efallai nad yw pob pennawd yn berthnasol i'r pwnc | Sut y mae'r cynigion yn y papur hwn yn helpu Cyfoeth Naturiol Cymru i gyflawni egwyddorion Deddf Llesiant Cenedlaethau'r Dyfodol o ran:  **Edrych ar y tymor hir:**  **Mabwysiadu dull integredig:**  **Cynnwys amrywiaeth o'r boblogaeth:**  **Gweithio mewn ffordd gydweithrediadol:**  **Atal problemau rhag digwydd:**  Mae map ffordd Cyfoeth Naturiol Cymru yn disgrifio sut mae ein llwyddiant yn dibynnu ar y ffordd rydym yn gweithio i greu Cymru well. Mae'r map ffordd yn nodi ein gweledigaeth a’r hyn y byddwn yn ei wneud i'w gwireddu. Trwy'r gwaith a wnawn a'r ffordd rydym yn ei wneud, bydd Cyfoeth Naturiol Cymru yn gwneud cyfraniad cadarnhaol at wella llesiant, iechyd a diogelwch ein staff a'n cwsmeriaid ledled Cymru. Mae ein gwerthoedd yn golygu y byddwn yn gyfrifol ac yn atebol am ein gweithredoedd ac y byddwn yn gweithredu i gadw ein hunain ac eraill yn ddiogel hefyd. |

**Mater**

1. Diweddariad Llesiant, Iechyd a Diogelwch ar gyfer Bwrdd Cyfoeth Naturiol Cymru.

**Cefndir**

2. Mae'r papur briffio hwn yn disgrifio'r prif faterion a datblygiadau diweddar mewn perthynas â llesiant, iechyd a diogelwch, gan roi diweddariad, y prif ystadegau a dadansoddiad yn ogystal â chrynodeb byr o'r cynnydd a wnaed o ran materion penodol.

**Asesiad**

**Llesiant ac iechyd**

**Ystadegau absenoldeb oherwydd salwch ar gyfer 2016-17**

3. O fis Ebrill i fis Tachwedd 2016, y gyfradd dreigl ar gyfer absenoldeb oherwydd salwch am y flwyddyn yw 6.3 diwrnod wedi’u colli i bob gweithiwr y flwyddyn, sy'n cyfateb i 2.9%. Meincnod Cyfoeth Naturiol Cymru yw dim mwy na saith diwrnod wedi’u colli i bob gweithiwr, sy'n cyfateb i 3.1%.

4. Mae cynnydd o 11% wedi bod o ran hysbysu am lefel absenoldeb oherwydd salwch ers y diweddariad diwethaf. Mae hyn yn gynnydd o 44% yn erbyn yr un cyfnod yn 2015, sy'n dangos newid sylweddol o'i gymharu â'r diffyg adrodd yn 2015. Anogwyd rheolwyr llinell yn rhagweithiol i ddiweddaru MyNRW a gweithio i ddatrys unrhyw faterion gan ein bod yn ymwybodol nad yw rhai rheolwyr wedi defnyddio MyNRW i gofnodi a rheoli absenoldeb fel y dangosir gan waith achos a wnaed gan ein tîm Rheoli Pobl.

5. Ers y diweddariad diwethaf, anhwylderau’r system anadlol yw'r prif reswm dros absenoldeb oherwydd salwch, ac iechyd meddwl ac anhwylderau cyhyrysgerbydol yw'r ail a'r trydydd rheswm yn y drefn honno.

6. Fel y dywedwyd o'r blaen, rydym yn parhau i weithio gyda'r busnes i wella ansawdd ein data absenoldeb. Er nad yw rheolwyr yn gallu nodi 'anhysbys' fel rheswm dros absenoldeb mwyach, mae’r data yn dal i gynnwys nifer fawr o resymau am absenoldeb sy’n wag neu’n anhysbys, ac rydym yn ymchwilio i’r rhain i ganfod gwir natur y salwch. Mae hyn yn bwysig oherwydd, ers y diweddariad diwethaf, mae rhesymau dros absenoldeb sy'n anhysbys/gwag dal yn cyfrif am 5% o'r holl absenoldebau sy'n cael eu hadrodd.

7. Mae ein data iechyd galwedigaethol yn cael ei roi i ni ar sail chwarterol gan ein darparwr iechyd galwedigaethol, fel y nodir yn nhermau'r contract. Bydd yr wybodaeth am y chwarter diwethaf yn cael ei hadrodd mewn papur Bwrdd dilynol.

**Mentrau llesiant a datblygiadau**

8. Rydym wedi sefydlu nifer o fentrau ac wedi codi ymwybyddiaeth i gefnogi ein hymrwymiad i iechyd a llesiant yn CNC, gan gynnwys y canlynol:

* Ailgyhoeddi ein canllawiau ar iechyd meddwl a lles er mwyn hybu ymwybyddiaeth barhaus. Mae hyn yn cynnwys darpariaeth iechyd galwedigaethol a darpariaeth cymorth i weithwyr, gan gynnwys ap ffôn clyfar sy'n cynnwys dull digidol i atal straen, gorbryder a chyflyrau iechyd meddwl cysylltiedig yn rhagweithiol.
* Wythnos Ymwybyddiaeth Dicter Genedlaethol – 1-7 Rhagfyr.
* Ionawr Sych – 1-31 Ionawr.
* Carwch eich Afu – 1-30 Ionawr.
* Diwrnod yr Ŵyl Gysgu – 3 Ionawr.
* Wythnos Ymwybyddiaeth Gordewdra Genedlaethol – 9-15 Ionawr.
* Cylchlythyrau CareFirst.
* Ymgyrch fideo "I'm fine".

9. Roedd yr holl fentrau hyn yn atgoffa staff am y ffyrdd o edrych ar eu holau eu hunain a'u cydweithwyr yn y gwaith a thu allan i'r gwaith, ac yn eu hannog i wneud hynny. Tynnwyd sylw'r staff at y mentrau hyn trwy ein mewnrwyd, diweddariadau ein cylchlythyr misol i reolwyr, tudalennau Yammer, a thrwy ymgysylltu yn ystod Fforymau Iechyd, Lles a Diogelwch lleol a chyfarfodydd tîm.

**Iechyd a Diogelwch**

**Prif ystadegau damweiniau a digwyddiadau fu bron â digwydd ar gyfer 2016-17 ar 15 Rhagfyr 2016 gyda ffigyrau blwyddyn lawn 2014-15 a 2015-16 er mwyn cymharu.**

|  |  |  |  |  |
| --- | --- | --- | --- | --- |
|  | **Digwyddiadau ers y diweddariad diwethaf** | **Digwyddiadau (2016-17 – hyd yn hyn yn ystod y flwyddyn)** | **Blwyddyn lawn 2015-16** | **Blwyddyn lawn 2014-15** |
| RIDDOR – staff | 1 | 9 | 12 | 0 |
| Digwyddiadau colli amser – staff | 0 | 3 | 8 | 2 |
| Digwyddiadau, dim colli amser – staff | 7 | 71 | 96 | 55 |
| Digwyddiadau fu bron â digwydd – staff | 29 | 172 | 304 | 131 |
| Adolygiadau o ddigwyddiadau difrifol | 1 | 8 | 3 | 4 |
| Digwyddiadau – contractwyr | 0 | 5 | 6 | 60 |
| Digwyddiadau – y cyhoedd | 6 | 50 | 60 |
| Digwyddiadau fu bron â digwydd – contractwyr | 6 | 52 | 88 | 98 |
| Digwyddiadau fu bron â digwydd – y cyhoedd | 3 | 19 | 76 |

|  |
| --- |
| * Digwyddiad o dan Reoliadau Adrodd ar Anafiadau, Clefydau neu Ddigwyddiadau Peryglus 1995 (RIDDOR) yw math o ddigwyddiad y mae’n rhaid hysbysu'r Awdurdod Gweithredol Iechyd a Diogelwch amdano. * Digwyddiad colli amser yw pan fo aelod o staff yn cael ei anafu wrth wneud ei waith a’i fod wedi cael amser i ffwrdd o’r gwaith wedi hynny neu wedi bod yn cyflawni dyletswyddau ysgafn yn sgil yr anafiadau a gafodd (rhaid hysbysu amdano o dan RIDDOR os yw’n para dros saith diwrnod). Mae colli amser yn dechrau ddiwrnod ar ôl i’r unigolyn gael ei anafu. * Digwyddiad dim colli amser yw pan fo aelod o staff yn cael ei anafu wrth wneud ei waith ond bod angen mân driniaeth cymorth cyntaf arno yn unig ac felly nad oes angen iddo gymryd amser i ffwrdd o’r gwaith. Mae digwyddiadau dim colli amser yn cynnwys difrod eiddo i gerbydau ac offer CNC. * Digwyddiad fu bron â digwydd yw digwyddiad heb ei gynllunio neu heb ei reoli nad yw’n achosi anaf, salwch na difrod, ond a allai wneud hynny. * Mae anafiadau aelodau o’r cyhoedd yn ymwneud yn bennaf â damweiniau ar feiciau mynydd ar ein llwybrau pwrpasol, a llithro, baglu a chwympo ar lwybrau cerdded. Cynhelir asesiad risg ac archwiliadau rheolaidd ar y llwybrau ac maent yn cael eu harchwilio yn dilyn damwain hefyd. * Mae digwyddiadau fu bron â digwydd sy’n ymwneud â’r cyhoedd yn bennaf yn achosion o dresmasu gan y cyhoedd ar safleoedd cynaeafu byw. |

**Diweddariadau iechyd a diogelwch cyfredol**

**Diweddariadau RIDDOR a digwyddiadau colli amser**

10. Cadarnhawyd un digwyddiad y gellir ei adrodd dan RIDDOR ers y diweddariad diwethaf. Roedd hyn yn salwch pellach Syndrom Dirgryniad Llaw a Braich y gellir ei adrodd fel rhan o'n goruchwyliaeth iechyd galwedigaethol barhaus ar gyfer yr holl aelodau o staff sy'n defnyddio offer sy'n dirgrynu. Ar hyn o bryd, mae gennym 14 aelod staff sydd yng nghanol y broses wyliadwriaeth barhaus ac maent yn aros am ganlyniad eu hasesiadau, felly ni allwn fod yn sicr bod yr holl achosion wedi cael eu nodi.

11. Ni chafodd rhagor o ddigwyddiadau colli amser eu hadrodd.

**Diweddariadau ar ddigwyddiadau fu bron â digwydd**

12. Mae adroddiadau o ddigwyddiadau fu bron â digwydd ar gyfer y cyfnod hwn yn parhau i fod yn isel o'u cymharu â blynyddoedd blaenorol ac mewn perthynas â chyfanswm y digwyddiadau hyd yn hyn eleni. Fodd bynnag, rydym yn dal i gyflawni'r camau a nodwyd yn y diweddariad diwethaf, e.e. hyfforddiant i bob rheolwr llinell ynghylch sut i adrodd ac ymchwilio i ddigwyddiadau a rheoli risgiau iechyd a diogelwch, cefnogi'r busnes drwy ymgyrchoedd ac ymgysylltu, darparu padiau digwyddiadau fu bron â digwydd ar gyfer staff maes, ac ail-ddyroddi canllawiau cyflym ynghylch sut i ddefnyddio AssessNET. Rydym hefyd yn gweithio gyda staff TGCh i fewnosod eicon y system hysbysu AssessNET ar holl sgriniau TG Cyfoeth Naturiol Cymru fel ffordd o wella mynediad at y dull hwn o hysbysu.

**Adolygiadau o ddigwyddiadau difrifol**

13. Mae un adolygiad newydd o ddigwyddiad difrifol (rhif 8 isod) wedi cael ei gomisiynu ers y diweddariad diwethaf. Ceir gwybodaeth bellach a diweddariadau ar yr holl adolygiadau o ddigwyddiadau difrifol yn y tabl isod.

|  |  |  |  |  |  |
| --- | --- | --- | --- | --- | --- |
| **Rhif** | **Dyddiad** | **Disgrifiad** | **Lleoliad** | **Statws** | **Y gwersi a ddysgwyd** |
| 1 | 11 Mawrth 2016 | Anaf difrifol i gontractwr mewn safle cynaeafu cynhyrchu unigol wrth weithio ar lannerch a chwythwyd gan y gwynt. | Talyllychau | Adolygiad wedi cau | Camau gweithredu wedi eu cwblhau. Adolygiad o gynlluniau llannerch ar gyfer coed a chwythwyd gan y gwynt; cydgysylltu mewnol a chyda chyrff allanol ynghylch canfyddiadau’r digwyddiad, adolygu asesiadau risg, datganiadau dull a chynlluniau argyfwng. |
| 2 | 1 Mai 2016 | Anaf i aelod o'r cyhoedd a gwympodd oddi ar ei feic ar lwybr yn dilyn gwrthdrawiad â rhwystr dros dro. | Ynys Llanddwyn, Tywyn Niwbwrch | Ymchwiliad wedi ei gwblhau. Adroddiad i'w gwblhau. | Camau gweithredu’n parhau. Gwelliannau o ran neilltuad swyddogol y llwybr, arwyddion a rheoli risg. |
| 3 | 13 Gorffennaf 2016 | Taro pont rheilffordd yn Queensferry. Tarodd braich turiwr 7.5 tunnell a oedd yn cael ei gludo ar gefn lori ochr isaf pont rheilffordd yr A494. | Queensferry, gogledd-ddwyrain Cymru | Adolygiad wedi cau | Camau gweithredu wedi eu cwblhau. Nodwyd yr angen am ddogfen gytûn yn dangos dull ar gyfer llwytho offer o uchderau penodol gyda’r lwfansau diogelwch priodol. |
| 4 | 30 Gorffennaf 2016 | Digwyddiad fu bron â digwydd yn ymwneud ag aelod o'r cyhoedd yn ystod gweithgareddau cynaeafu. | Cwm-carn, Bwrdeistref Caerffili | Ymchwiliad wedi ei gwblhau, aros am yr adroddiad terfynol. | Camau gweithredu’n parhau. Rhyngweithio rhwng gweithgareddau cynaeafu a gweithgareddau hamdden; yr angen i gyfathrebu ac am adolygiad o reolaeth contractau |
| 5 | 14 Medi 2016 | Contractwr yn cwympo o uchder wrth gasglu hadau | Nercwys, gogledd-ddwyrain Cymru | Ymchwiliad wedi ei gwblhau Adroddiad terfynol wedi ei gymeradwyo. | Argymhellion ar gyfer rheolwyr contractau ond nid yw'n berthnasol i'r digwyddiad hwn nac yn cyfrannu ato. |
| 6 | 12 Hydref 2016 | Tân yn ymwneud â cherbyd dadlwytho | Coedwig Afan, Sir Gaerfyrddin | Ymchwiliad wedi ei gwblhau. Adroddiadau i'w cwblhau. | Argymhellion mewn perthynas â sicrhau cymhwysedd drwy'r gadwyn contract a'r angen i roi sylw ynghylch sut i roi’r Rheoliadau Adeiladu (Dylunio a Rheoli) ar waith yng nghyd-destun coedwigaeth |
| 7 | 23 Hydref 2016 | Marwolaeth aelod o'r cyhoedd yn ymwneud â cherbydau heb eu trwyddedu | Coedwig Cilgwyn, Llanymddyfri | Ymchwiliad wedi dechrau. Gweler isod am fanylion pellach. Gweler isod am fanylion pellach. | Adroddiad wedi'i gyhoeddi – ni chymerwyd unrhyw gamau mewn perthynas â'r digwyddiad hwn, ond mae gwaith yn parhau o ran y mater o weithgareddau cerbydau anghyfreithlon ar Ystad Goed Llywodraeth Cymru. |
| 8 | 31 Hydref 2016 | Peiriant cynaeafu a drowyd drosodd | Bronwinion, Cwm Einion, Aberystwyth | Ymchwiliad wedi dechrau. Gweler isod am fanylion pellach. |  |

**Adolygiadau cyfredol**

**14. (Newydd) Adolygiad o ddigwyddiad difrifol (8) yn ymwneud â pheiriant cynaeafu a drowyd drosodd ym Mronwinion, Aberystwyth –** Gwnaeth peiriant cynaeafu droi ar ei ochr mewn safle cynaeafu cynhyrchu unigol ar 31 Hydref. Roedd y peiriant cynaeafu yn cael ei ddefnyddio ac yn eiddo i gontractwr, ac ni chafwyd unrhyw anafiadau na difrod i'r peiriant. Roedd y peiriant wedi mynd i gyflwr pŵer isel 'modd llipa' ac roedd y gweithredwr yn ceisio bacio yn ôl i ffordd y goedwig pan lithrodd y peiriant oddi ar y mat malurion, gan daflu'r peiriant oddi ar ei echel, a'i droi ar ei ochr. Cyflwynwyd adroddiad RIDDOR (digwyddiad peryglus) gan y contractwr i'r Awdurdod Gweithredol Iechyd. Mae adolygiad o'r digwyddiad difrifol yn cael ei gynnal.

15. **(Diweddariad) Adolygiad o ddigwyddiad difrifol (6) o dân mewn cerbyd dadlwytho ar safle contractwr yn Afan –** Mae'r adolygiad hwn o ddigwyddiad difrifol bellach wedi'i gwblhau ac mae'r adroddiad yn mynd drwy gamau olaf y broses. Mae nifer o argymhellion wedi cael eu gwneud, ac mae'r rhan fwyaf ohonynt yn ymwneud â phwysigrwydd cael pobl sy'n meddu ar y sgiliau, y wybodaeth a'r profiad perthnasol ar draws yr holl gadwyn gytundebol. Mae canfyddiadau ac argymhellion yr adolygiad hwn hefyd yn cefnogi pryder ehangach a godwyd yn ddiweddar o ran gweithredu'r Rheoliadau Adeiladu (Dylunio a Rheoli) a sut y cânt eu rhoi ar waith mewn cyd-destun coedwigaeth.

**16.** (Diweddariad) Adolygiad o ddigwyddiad difrifol (7) o farwolaeth aelod o'r cyhoedd yn Llanymddyfri - Derbyniodd Cyfoeth Naturiol Cymru adroddiad am farwolaeth aelod o'r cyhoedd ar yr ystâd goetir ger Llanymddyfri a oedd yn ymwneud â defnyddio beiciau modur a cherbyd sy'n addas ar gyfer pob math o dir, yn ystod gweithgaredd heb ei drwyddedu. Rydym wedi cwblhau ein hadolygiad o'r digwyddiad. Ni chymerwyd unrhyw gamau gweithredu yn dilyn y digwyddiad penodol hwn; fodd bynnag, mae wedi codi proffil y broblem barhaus o ran gweithgareddau anghyfreithlon megis beicio modur ar Ystad Goed Llywodraeth Cymru ac rydym yn parhau i edrych ar y cyfleoedd i wella a gorfodi y gellir eu cymhwyso ledled ein holl ystad goetir. Mae'r farwolaeth yn destun ymchwiliad gan yr heddlu ar hyn o bryd.

|  |
| --- |
| **Diweddariadau eraill**  17. **Rheoliadau Adeiladu (Dylunio a Rheoli)** – gwnaeth digwyddiadau yn ail ran 2016 awgrymu efallai nad oedd Cyfoeth Naturiol Cymru yn cydymffurfio â'r rheoliadau hyn o ran agweddau ar weithrediadau gwerthu coed sy'n dal i sefyll, llennyrch amodau arbennig, ac mewn mannau eraill lle caiff gwaith peirianneg sifil ei gyflawni. O ganlyniad, cynhaliodd staff Gweithrediadau adolygiad cyflym o'r holl weithgareddau parhaus perthnasol, gan wahardd gweithgareddau dros dro ar un safle, a gohirio gwaith rhag cychwyn ar ddau safle arall nes bod asesiad cydymffurfio wedi cael ei gynnal. Ers yr adeg honno, sefydlwyd grŵp gorchwyl a gorffen i ystyried a gweithredu cwmpas y gwaith sydd angen ei wneud i sicrhau, lle bo'n briodol, bod yr agweddau hynny ar weithrediadau coedwigaeth sy'n cynnwys adeiladu yn cael eu cynllunio, eu dylunio a'u rheoli yn unol â'r Rheoliadau Adeiladu (Dylunio a Rheoli). Bydd canlyniadau'r gwaith a wnaed gan y grŵp hwn yn cael eu rhannu mewn diweddariadau yn y dyfodol. |
| 18. **Asesiadau Risg Generig –** fel rhan o gamau ein rhaglen wella i unioni dogfennau etifeddol, rydym wedi cwblhau'r gwaith i greu cyfres o Asesiadau Risg Generig a fydd bellach yn disodli unrhyw Asesiadau Risg Generig etifeddol. Pan fydd tasgau yn cael eu gwneud yn yr un ffordd ar draws y sefydliad, neu pan fydd y gwaith yn broses 'barhaus' reolaidd, rydym yn defnyddio Asesiadau Risg Generig i ddiffinio natur y risg a'r rheolaethau a ddylai fod ar waith. Disgwylir y bydd y rhan fwyaf o waith a wneir gennym yn cael ei gwmpasu gan Asesiadau Risg Generig. Mae angen i reolwyr llinell nodi’r Asesiadau Risg Generig sy'n ymwneud â'r tasgau a wneir gan eu tîm, adolygu'r rhain gyda'u timau er mwyn sicrhau eu bod yn cynnwys yr holl beryglon a mesurau rheoli, a sicrhau bod y mesurau rheoli ar waith ar gyfer eu timau nhw. I gyd-fynd â'r rhyddhad hwn, mae hyfforddiant mewn proses rheoli risgiau iechyd a diogelwch Cyfoeth Naturiol Cymru hefyd ar gael i reolwyr llinell.  19. **Gweithio unigol ac o bell** – rydym wedi nodi systemau newydd posibl ar gyfer ein systemau gweithio unigol ac o bell sydd eisoes yn bodoli, sef StaffCall. Ar hyn o bryd, mae ein gweithdrefn rheoli gwaith unigol ac o bell yn dibynnu ar system annibynnol o'r enw StaffCall, a ychwanegir ati'n lleol gan y defnydd o ddyfeisiau System Leoli Fyd-eang. Bydd y system newydd yn cynnig ateb integredig modern sy'n cyfuno technoleg ffonau symudol, ap ffôn clyfar, a thechnoleg System Leoli Fyd-eang a reolir drwy system fonitro sengl. Mae gwaith bellach yn mynd rhagddo i ddatblygu'r gofynion TG angenrheidiol, a dechrau ar y broses gaffael. Rhagwelir y bydd y system newydd yn barod erbyn 2017/18.  **20. Digwyddiadau gyrru** – yn dilyn ymholiadau a grybwyllwyd yng nghyfarfod blaenorol y Bwrdd rydym wedi comisiynu adolygiad o ddigwyddiadau gyrru a gofnodwyd yn 2016. Bydd yr wybodaeth ddiweddaraf yn cael ei chyflwyno yng nghyfarfod y Bwrdd ym mis Mawrth. |

**Argymhellion**

21. Nodi materion a chynnydd a wnaed hyd yn hyn.

**Risgiau allweddol**

22. Caiff risgiau llesiant, iechyd a diogelwch parhaus eu nodi a'u monitro trwy gyfrwng y gofrestr risg llesiant, iechyd a diogelwch wedi'i diweddaru. Ni ragwelir unrhyw risgiau ychwanegol.

**Goblygiadau Ariannol**

23. Ni ragwelir unrhyw oblygiadau ariannol. Mae buddsoddiad yng ngofynion dysgu a datblygu CNC yn gynwysedig yng nghyllideb hyfforddiant 2016-17. Mae hawliadau atebolrwydd cyflogwr yn bosibl yn y dyfodol mewn perthynas â chlefyd Syndrom Dirgryniad Llaw a Braich.

**Asesu’r Effaith ar Gydraddoldeb**

24. Ni chynhaliwyd asesiad ar gyfer y papur briffio hwn.